શહેરના સૌથી ખતરનાક આક્સા બીચ પર પર્યટકો માટે રેસ્ક્યુ-કામગીરી માટેનાં પ્રાથમિક સાધનો અને સુવિધાઓ ઉપલબ્ધ નથી. ગયા અઠવાડિયે મુરુડ બીચ પર ૧૪ વિદ્યાર્થીઓનાં મોતના સમાચાર પછી પણ તંત્રની આંખ ખૂલી નથી. સુધરાઈએ આક્સા બીચ પર રાખેલા આઠ લાઇફગાર્ડસનો કૉન્ટ્રૅક્ટ આજે પૂરો થાય છે. મુંબઈ પર હંમેશાં આતંકવાદી હુમલાનો ભય રહેલો છે ત્યારે સિક્યૉરિટી લોલમલોલ છે. સુધરાઈ, પોલીસ અને મહારાષ્ટ્ર મૅરિટાઇમ બોર્ડ વચ્ચે તાલમેલના અભાવે આ બીચની જવાબદારી એકબીજા પર નાખવાનો ખેલ ખેલાઈ રહ્યો છે. આ બીચ પર પીવાનું પાણી, લાઇટ અને બાથરૂમ જેવી પ્રાથમિક સુવિધા પણ નથી.